РЕПУБЛИКА СРБИЈА

НАРОДНА СКУПШТИНА

Одбор за уставна питања

и законодавство

04 Број: 06-2/65-23

28. март 2023. године

Б е о г р а д

З А П И С Н И К

20. СЕДНИЦЕ ОДБОРА ЗА УСТАВНА ПИТАЊА И ЗАКОНОДАВСТВО ОДРЖАНЕ 24. МАРТА 2023. ГОДИНЕ

 Седница је почела у 13.00 часова.

 Седницом је председавала Јелена Жарић Ковачевић, председник Одбора.

 Седници су присуствовали чланови Одбора: Ненад Митровић, Жика Бујуклић, Александар Оленик, Угљеша Мрдић, Сања Јефић Бранковић, Сања Лакић, Дубравка Краљ, Зоран Томић, Оља Петровић, Небојша Цакић, Павле Грбовић, Владимир Гајић, Драган Николић и Милица Николић.

Седници нису присуствовали Драган Вулић и Љубинко Ђурковић, као ни њихови заменици.

На предлог председника, Одбор је једногласно (15 гласова за) утврдио следећи

**Д н е в н и р е д:**

 - Усвајање записника 18. и 19. седнице Одбора,

 1. Утврђивање списка пријављених лица који испуњавају услове за избор на функцију Заштитника грађана.

Пре преласка на одлучивање о тачки дневног реда, Одбор је једногласно (15 гласова за) усвојио записнике 18. и 19. седнице Одбора.

 **Прва тачка дневног реда:** Утврђивање списка пријављених лица који испуњавају услове за избор на функцију Заштитника грађана.

 На основу члана 6. став 3. Закона о Заштитнику грађана, председник Народне скупштине донео је Одлуку о расписивању Јавног позива за пријављивање кандидата за Заштитника грађана. Ова одлука, односно Јавни позив објављен је 11. фебруара на веб страници Народне скупштине и у дневном листу „Политика“.

 Рок за пријављивање кандидата био је 30 дана од дана објављивања Јавног позива.

 На Јавни позив, у року, пристигло је пет пријава, уз које су подносиоци приложили своје биографије и доказе о испуњености услова из члана 7. Закона о Заштитнику грађана.

 На Јавни позив пријавили су се следећи кандидати:

 1. Милан Антонијевић,

 2. Наташа Тањевић,

 3. Милош Јанковић,

 4. Зоран Пашалић,

 5. Роберт Сепи.

 У дискусији по овој тачки дневног реда учествовали су Александар Оленик и Владимир Гајић. Они су истакли да један од кандидата, Зоран Пашалић, не испуњава све законске услове за кандидата за Заштитника грађана, па је у вези са тим, председник Одбора предложила да се о том кандидату гласа посебно.

 Одбор је већином гласова донео одлуку да и наведени кандидат, Зоран Пашалић, испуњава услове за кандидата за Заштитника грађана.

 У складу са чланом 6. став 7. Закона, Одбор за уставна питања и законодавство на седници је утврдио Списак пријављених лица који испуњавају услове за избор на функцију Заштитника грађана, који ће бити објављен на веб презентацији Народне скупштине, са њиховим биографијама.

 Одбор је наведену одлуку донео већином гласова (10 гласова за, 3 против, 2 уздржана).

На основу члана 6. став 9. Закона о Заштитнику грађана, кандидата за Заштитника грађана, Одбору има право да предложи свака посланичка група у Народној скупштини. Ставом 11. истог члана прописано је да више посланичких група могу да предложе заједничког кандидата за Заштитника грађана.

На основу члана 6. став 10. Закона о Заштитнику грађана, посланичка група може да предложи кандидата за Заштитника грађана тек по истеку 15 дана од дана објављивања списка пријављених лица који испуњавају услове за избор на функцију Заштитника грађана.

Имајући у виду напред наведено, председник Одбора предложила је да Одбор дописом позове посланичке групе да у периоду од 8. априла 2023. године закључно са 12. априлом 2023. године, сходно члану 6. став 8. Закона, са списка пријављених лица који испуњавају услове за избор на функцију Заштитника грађана предложе кандидата за Заштитника грађана.

Одбор је већином гласова (13 гласова за, 1 против, 1 уздржан) донео одлуку о року у коме посланичке групе треба да предложе кандидате за Заштитника грађана.

 Седница је завршена у 13.25 часова.

 Саставни део записника чине стенографске белешке.

 СЕКРЕТАР ПРЕДСЕДНИК

др Радоје Церовић Јелена Жарић Ковачевић